|  |  |
| --- | --- |
| Dato: | 10-02-2023 |
|  |

Kommissorium for forundersøgelse vedr. forebyggelse af benamputationer

# Baggrund

I 2022 viste en rapport fra Regionernes Kliniske Kvalitetsudviklingsprogram (RKKP) udviklingen i antallet af amputationer og amputationsforebyggende indgreb i Danmark fra 2016 til 2021. Rapporten viste en stigende forskel på andelen af benamputationer i regionerne. De geografiske forskelle betyder, at vi kan gøre noget bedre, fordi vi kan lære af dem, der gør det godt.

På baggrund af rapporten er der behov for at arbejde med kvaliteten inden for området, og for at arbejde målrettet med at reducere antallet af amputationer. Rapporten har bl.a. skabt fokus på betydningen af forebyggende behandling, idet forebyggelse og tidlig opsporing er væsentlige tiltag til at forebygge amputation. Det gælder både de generelle forebyggelsesråd om fokus på rygestop, motion og eventuelt vægttab samt forebyggende indsatser og tidlig opsporing af sår og åreforkalkning. Det er væsentligt, at borgerne er opmærksomme på gangudløste smerter, der kan være det første symptom på åreforkalkning i benene, og søger læge.

Den tidlige opsporing foregår både i primærsektoren, det vil sige i almen praksis, hos de privatpraktiserende fodterapeuter og kommunerne, f.eks. i hjemmeplejen og på plejehjem, og på sygehusene.

Samlet set betyder det, at der er behov for en forundersøgelse med fokus på at kortlægge det nuværende tværsektorielle samarbejde med at forebygge benamputationer. Når forundersøgelsen er gennemført, drøftes det i Sundhedsstrategisk Styregruppe, om det er nødvendigt at igangsætte et samarbejde til at supplere det allerede eksisterende. Den eventuelle fortsættelse af arbejdet vil kræve et nyt kommissorium og evt. gen-bemanding af arbejdsgruppen.

# Formål med initiativet

Formålet er at kortlægge det nuværende tværsektorielle samarbejde med at forebygge benamputationer og derefter vurdere, om der er behov for en supplerende tværsektoriel indsats om at forebygge benamputationer.

Kortlægningen skal bestå af en beskrivelse af aktuelle målgrupper, aktører og arenaer hvor forebyggelse af benamputationer foregår. Arbejdet skal udmunde i en drøftelse vedr. et eventuelt supplerende samarbejde om forebyggelse af benamputationer i Strategisk Sundhedsstyregruppe.

# Leverancer

Den konkrete leverance er følgende:

1. **En kortlægning af målgrupper, aktører og arenaer** Kortlægningen indeholder en afdækning af, hvor patienter i risiko for benamputationer bevæger sig i og på tværs af sektorerne.

# Organisation samt procesplan

Der er lagt op til, at arbejdet som beskrevet ovenfor indgår som et led i en længerevarende proces i regionen i relation til sygehusenes indsatser. I det indledende arbejde, som er beskrevet i dette kommissorium, er der lagt op til en kort proces, hvor opgaverne styrer møderne og mødehyppighed. Sekretæren arbejder mellem møder, og udarbejder på bagkant af møderne udkast som sendes til gruppen til skriftlig kommentering.

Møder afholdes som udgangspunkt som videomøder. Medlemmerne skal forvente tre til fem møder af én times varighed. Det forventes, at arbejdet er afsluttet indenfor tre måneder.

Arbejdsgruppen konstitueres med en regional og en kommunal formand, samt en sekretær som er ansvarlig for fremdrift, mødeindkaldelser, dagsordener og skriveproces. Der lægges op til et formandskab på direktørniveau.

Medlemmerne i arbejdsgruppen:

* En regional og en kommunal repræsentant på chefniveau fra hver af de fire sundhedsklynger.
* En repræsentant for almen praksis.
* Fageksperter ad hoc.

Arbejdsgruppen er forankret under Strategisk Sundhedsstyregruppe i regi af Sundhedsaftalen 2019-2023. Den udarbejdede kortlægning skal drøftes i Strategisk Sundhedsstyregruppe.